DA Den Europæiske Unions Tidende CE 33/182

(2004/C 33 E/185)

SKRIFTLIG FORESPØRGSEL E-1862/03

af Erik Meijer (GUE/NGL) til Kommissionen

(6. juni 2003)

Om: Modstridende oplysninger om de økonomiske resultater samt følgerne for miljø og sundhed af udvidelsen af Sofias lufthavn

1. Har Kommissionen kendskab til erklæringen af 24. april 2003 fra 23 repræsentanter for bulgarske organisationer inden for natur- og miljøbeskyttelse om resultaterne af forberedelserne på at udvide Sofias lufthavn, ifølge hvilken bl.a. a) det interne renteafkast (IRR) af dette projekt blot er på 3,6 % (og uden ISPA-bidrag 1,5 %), mens man i regionalundersøgelsen af transportinfrastrukturerne går ud fra 12-15 % og for lande med stor gæld og dårlig tilbagebetalingsevne endog 25-30 %, b) der i modstrid med bulgarsk lovgivning og direktiv 97/11/EF (1) mangler en fuldstændig miljøkonsekvensvurdering, således at sundhedsrisikovurderingen (HRAR) af følgerne for de omkringboendes centralnervesystem, hjerte, blodkar og hormonsystem kun kan bero på indirekte kriterier, c) det af HRAR fremgår, at antallet af personer udsat for støjgener ikke vil falde, men tværtimod stige, også fordi der ikke er fastsat nogen specifik støjgrænse for natflyvning, selv om natflyvning efter et kortvarigt forbud atter har været tilladt siden april 2002, d) beboerne i området mister deres huse og landbrugsjord uden nogen afgørende kompensation for tab af arbejde og bolig?

2. Hvorledes er det muligt, at disse forhold så utvetydigt afviger fra Den Europæiske Investeringsbanks argumentation (EIB — Info & News af 3. december 2002) og Kommissionens svar på mine tidligere forespørgsler E-2037/02 (2) og E-2038//02 (3)?

3. Vil denne plan blive gennemført for enhver pris ud fra en formodning om økonomisk betydning eller ud fra national stolthed, også selv om gældende regler i Bulgarien eller i EU ikke kan overholdes?

4. Er det stadig muligt at nå frem til en løsning, der kan finde tilslutning hos alle berørte? Hvorledes bidrager Kommissionen hertil?

Svar afgivet på Kommissionens vegne af Michel Barnier

(4. august 2003)

Kommissionen er bekendt med brevet af 24. april 2003 fra repræsentanter for forskellige bulgarske organisationer vedrørende projektet for udvikling af Sofias lufthavn. Det medlem af Kommissionen, der er ansvarligt for miljøpolitikken, svarede den 21. maj 2003 på Kommissionens vegne. Generaldirektoratet for Regionalpolitik, der er ansvarligt for forvaltningen af ISPA-finansieringsinstrumentet, fremsendte yderligere tekniske oplysninger den 2. juni 2003.

Den interne forrentning (IRR), der er en vurdering af de finansielle strømme, er kun en af flere faktorer, der skal tages i betragtning ved vurdering af levedygtigheden for projekter af denne type. Der skal desuden tages hensyn til de bredere økonomiske fordele set i et mere langsigtet perspektiv.

Kommissionen er overbevist om, at vurderingen af virkningerne på miljøet (VVM) i dette tilfælde opfyldte kravene i ISPA-forordningen (4). VVM og de dertil knyttede beslutninger fra det bulgarske ministerium for miljø og vand indeholdt en række anbefalinger med henblik på at mindske de negative virkninger for miljøet både lokalt og i en videre sammenhæng. Spørgsmålet om støjbeskyttelse har i særlig grad Sofia-lufthavnsmyndighedernes bevågenhed, og de har iværksat et støjbeskyttelsesprojekt og et system for overvågning af flystøj og fly.

Kommissionen har fået oplyst, at der som led i støjbeskyttelsesprojektet vil blive truffet foranstaltninger til at beskytte huse og andre bygninger inden for det fastlagte beskyttelsesområde. Når den nye startbane er blevet operationel, og støjovervågningssystemet er kommet på plads, vil situationen blive undersøgt igen, og der vil om nødvendigt blive truffet yderligere foranstaltninger. Desuden vil lufthavnsmyndighederne oprette et informationscenter, så beboerne i nærheden af lufthavnen kan blive holdt underrettet om de trufne foranstaltninger, procedurerne, deres rettigheder, forskellige tekniske løsninger osv.

Spørgsmål vedrørende eventuel erstatning til personer, der må flytte, henhører udelukkende under den nationale lovgivning. Kommissionen har intet med dette at gøre.

Kommissionen mener ikke, at der er nogen uoverensstemmelse mellem det ovenfor anførte og svarene på det ærede medlems tidligere forespørgsler E-2037/02 og E-2038/02.

Ombygningsprojektet for Sofias lufthavn gennemføres som led i den samlede udvikling af den bulgarske økonomi og er i tråd med EU's målsætninger om at bidrage til forbedring af transportinfrastrukturen i kandidatlandene. Ud fra de oplysninger, Kommissionen har, er projektet i overensstemmelse med de relevante fællesskabsregler.

Hvad miljøhensyn angår, har Kommissionen forlangt, at de bulgarske myndigheder følger procedurerne korrekt (f.eks. betingelse om VVM i ISPA-finansieringsaftalen). Kommissionen har desuden tilskyndet de bulgarske myndigheder til at fremlægge fuldstændige og regelmæssige oplysninger om alle projektets miljøaspekter, herunder foranstaltninger til gennemførelse af VVM-anbefalingerne og miljøministeriets beslutninger. De ikke-statslige organisationer (NGO'er) er repræsenteret i ISPA-overvågningsudvalget, der mødes to gange om året i Bulgarien for at drøfte forløbet af de støttede projekter. Kommissionen har også regelmæssigt formelle eller uformelle drøftelser og brevvekslinger med NGO'erne.

(1) EFT L 73 af 14.3.1997, s. 5.

(2) EFT C 28 E af 6.2.2003, s. 173.

(3) EUT C 52 E af 6.3.2003, s. 123.

(4) Rådets forordning (EF) nr. 1267/1999 af 21. juni 1999 om oprettelse af et strukturpolitisk førtiltrædelsesinstrument, EFT L 161 af 26.6.1999.